VEGA præsenterer

**Kult-singer/songwriteren Richard Buckner besnærer i Ideal Bar Live**

*Singer/songwriteren Richard Buckner er en velkendt hemmelighed på den alternative musikscene i USA, hvor bl.a. Bon Ivers Justin Vernon er erklæret fan. Buckner har sit tiende album med sig, når hans ru stemme fylder Ideal Bar Live.*

Den amerikanske singer/songwriter [Richard Buckner](http://www.richardbuckner.com/#!read) har i sin lange karriere opnået status som lidt af en hemmelig kultfigur på den alternative musikscene i USA. Han har en næsten tyveårige karriere bag sig, men har stadig et større gennembrud til gode, selvom han er signet på Merge-selskabet sammen med andre indie-koryfæer som Destroyer og Arcade Fire.

Bon Ivers Justin Vernon har desuden nævnt ham som en af sine store inspirationskilder. Og det skorter ikke på gode anmeldelser til stemmen, der på trods af sin ru klang silkeblødt leverer komplicerede tekster. Sangene driver rundt i et inspirationsmiks af alternativ country, elektronisk folk og akustisk rock.

**Autoharpe og komplekse tekster**

Det seneste tiende album, *Surrounded*, tager udgangspunkt i tekstens univers. Richard Buckner var egentligt startet på at skrive en masse noveller uden intentionen om, at de skulle ende på et album. Men han følte sig draget af studiet endnu en gang, valgte tekstbidder ud og klædte dem på med autoharpe og effektpedaler. Sangene er blevet mere skitseagtige end tidligere, da Buckner ville være sikker på, at sangene ikke pludselig gik tabt.

Det var nemlig tilfældet med hans forrige album, der blev indspillet af tre omgange. Først gik hans optager i stykker med alt indspillet materiale til *Our Blood*. Så blev hans bærbare stjålet og dermed forsvandt alle hans sange endnu en gang.

De ni sange på *Surrounded* blev produceret af Tucker Martine ([The Decemberists](http://en.wikipedia.org/wiki/The_Decemberists),  [Sufjan Stevens](http://en.wikipedia.org/wiki/Sufjan_Stevens), [Spoon](http://en.wikipedia.org/wiki/Spoon_(band))). På den mørke og komplekse "[When You Tell Me How It Is](http://www.youtube.com/watch?v=wlIrmmUn3Y4)" er stemningen spændt til bristepunktet. ”Foundations” er næsten direkte modsat og flyder elegant af sted over en hakkende guitar. Buckner viser alle facetter af sin stemme på den smukke ”[Cut](http://www.youtube.com/watch?v=ciQ-YliCFWI)”.

**Fakta om koncerten**:

Richard Buckner (US)

Lørdag den 7. december kl. 20

Ideal Bar Live, Enghavevej 40, 1674 København V

Billetpris: 90 kr. inkl. koncertøl. Billetsalg starter senere i dag via vega.dk og billetnet.